**ВПИСВАНЕ В РЕГИСТЪРА НА СПЕЦИАЛИЗИРАНИТЕ ПРЕДПРИЯТИЯ И КООПЕРАЦИИ НА ХОРАТА С УВРЕЖДАНИЯ**

*Дата на последна редакция: 03.07.2018 г.***,** *24.04.2019 г.***,** *06.01.2021 г.*

**Нормативна уредба**

Регламент (ЕС) № 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (Регламент (ЕС) № 910/2014 г.)

Административнопроцесуален кодекс (АПК)

Закон за хората с увреждания (ЗХУ)

Закон за електронния документ и електронните удостоверителни услуги (ЗЕДЕУУ)

**Юридическа характеристика**

Настоящата процедура има за цел да опише условията и реда за вписване в регистъра на специализирани предприятия и кооперации на хора с увреждания.

Съгласно чл. 48, ал. 1 ЗХУ, специализирани предприятия и кооперации на хора с увреждания са тези, които отговарят на следните условия:

1. регистрирани са по Търговския закон или по Закона за кооперациите;

2. произвеждат стоки или извършват услуги;

3. имат относителен дял на хората с трайни увреждания, както следва:

а) за специализирани предприятия и кооперации за слепи и слабовиждащи лица – не по-малко от 20 на сто от списъчния брой на персонала;

б) за специализирани предприятия и кооперации на лица с увреден слух – не по-малко от 30 на сто от списъчния брой на персонала;

в) за специализирани предприятия и кооперации на лица с други увреждания – не по-малко от 30 на сто от списъчния брой на персонала;

г) за специализирани предприятия и кооперации на лица с интелектуални затруднения или психични разстройства – не по-малко от 20 на сто от списъчния брой на персонала;

4. вписани са в регистъра по чл. 83 ЗХУ.

Легални дефиниции на някои от понятията, които са използвани:

- "хора с увреждания" са лица с физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот;

- "хора с трайни увреждания" са лица с трайна физическа, психическа, интелектуална и сетивна недостатъчност, която при взаимодействие с обкръжаващата ги среда би могла да възпрепятства тяхното пълноценно и ефективно участие в обществения живот, и на които медицинската експертиза е установила вид и степен на увреждане или степен на трайно намалена работоспособност 50 и над 50 на сто (§ 1, т. 1 и 2 ДР ЗХУ).

**Осъществяване на процедурата**

I. Компетентен орган

Компетентен орган по настоящата процедура е изпълнителният директор на Агенцията за хората с увреждания или оправомощено от него длъжностно лице (арг. от чл. 84, ал. 3 ЗХУ).

II. Заявител

Заявление за регистрация могат да подават лицата, представляващи специализираните предприятия и кооперации за хората с увреждания, или упълномощени от тях лица, които отговарят на изискванията на чл. 48, ал. 1 ЗХУ (арг. от чл. 83, ал. 3 ЗХУ).

III. Необходими документи

Вписване в регистъра се извършва след подаване на ЗАЯВЛЕНИЕ по образец, утвърден от изпълнителния директор на Агенцията за хората с увреждания.

Към заявлението се прилагат следните документи:

- ДЕКЛАРАЦИЯ за обстоятелствата по чл. 48, ал. 1 ЗХУ по образец утвърден от изпълнителния директор на Агенцията за хората с увреждания;

- документ, удостоверяващ правото на лицата да извършват дейност, подлежаща на регистрационен, разрешителен или лицензионен режим по специален закон (чл. 83, ал. 3 и 4 ЗХУ).

IV. Вътрешен ход на процедурата

Заявителят подава необходимите документи и приложенията към тях до компетентния орган лично, с писмо известие за доставяне (обратна разписка) чрез лицензиран пощенски оператор или по електронен път съгласно изискванията на Регламент (ЕС) № 910/2014 г. и на ЗЕДЕУУ (чл. 83, ал. 5 ЗХУ).

В 10-дневен срок от датата на подаване на необходимите документи изпълнителният директор на Агенцията за хората с увреждания или оправомощено от него длъжностно лице извършва проверка на документите и на условията по чл. 48, ал. 1 ЗХУ. При констатиране на непълноти или несъответствия в документите Агенцията за хората с увреждания дава на заявителя 10-дневен срок за отстраняването им. В този случай срокът се удължава със срока за отстраняване на непълнотите или несъответствията, но не повече от 20 дни от датата на подаване на заявлението за вписване.

В срок до 3 дни след изтичане на сроковете изпълнителният директор на Агенцията за хората с увреждания или оправомощено от него длъжностно лице издава заповед за вписване в регистъра или мотивирана заповед, с която се отказва вписване.

Органът по издаване в 3-дневен срок от издаване на заповедта извършва вписване в регистъра и издава удостоверение за регистрация.

Заповедта подлежи на обжалване по реда на АПК, като обжалването не спира изпълнението ѝ (чл. 84 ЗХУ).

В регистъра на специализираните предприятия и кооперации на хората с увреждания се вписват следните обстоятелства:

- данни за специализираното предприятие или кооперация на хората с увреждания – единен идентификационен код, име и адрес на осъществяване на дейността;

- данни за представителство на специализираното предприятие или кооперация на хората с увреждания по регистрация от компетентен орган – име, постоянен и/или настоящ адрес;

- предмет на дейност на специализираното предприятие или кооперация на хората с увреждания;

- данни по чл. 48, ал. 1 ЗХУ;

- дата на заличаване на регистрацията и основанието за това;

- промени в обстоятелствата по чл. 85, ал. 1, т. 1 – 5 ЗХУ;

- забележки по вписаните обстоятелства (чл. 85, ал. 1 ЗХУ).

**Резултат от процедурата**

Регистрираните специализирани предприятия и кооперации на хората с увреждания са длъжни да уведомяват писмено или по електронен път Агенцията за хората с увреждания за всички промени в обстоятелствата, вписани в регистъра, в 14-дневен срок от настъпването им, като прилагат и съответните документи, които ги доказват (чл. 85, ал. 2 ЗХУ).

Регистрацията се заличава:

- по искане на специализираното предприятие или кооперация на хората с увреждания – искането се подава лично, с писмо с известие за доставяне (обратна разписка) чрез лицензиран пощенски оператор или по електронен път съгласно изискванията на Регламент (ЕС) № 910/2014 г. и на ЗЕДЕУУ;

- при прекратяване на дейността на специализираното предприятие или кооперация на хората с увреждания и при заличаване от търговския регистър или от регистъра по чл. 3 Закона за кооперациите;

- при неспазване на изискванията на чл. 48, ал. 1, т. 2 и/или т. 3 ЗХУ;

- при извършване на две или повече нарушения в рамките на една година на разпоредбите на чл. 85, ал. 2 ЗХУ.

Заличаването на регистрацията се извършва със заповед на изпълнителния директор на Агенцията за хората с увреждания или на оправомощено от него длъжностно лице. Заповедта подлежи на обжалване по реда на АПК, като обжалването не спира изпълнението ѝ. В случаите по чл. 86, ал. 1, т. 3 и 4 ЗХУ подновяването на регистрацията на специализираното предприятие или кооперация може да се извърши в срок, не по-кратък от 12 месеца от датата на заличаването, когато не е спазен срокът за уведомяване по чл. 85, ал. 2 ЗХУ. Подновяването на регистрацията се извършва по реда на чл. 83 ЗХУ (чл. 86 ЗХУ).